### NN 28/2017 (29.3.2017.), Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

Hrvatska narodna banka

653

Na temelju članka 101. stavka 2. točke 2. Zakona o kreditnim institucijama (»Narodne novine«, br. 159/2013., 19/2015. i 102/2015.) te članka 43. stavka 2. točke 9. i članka 77. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O KLASIFIKACIJI PLASMANA I IZVANBILANČNIH OBVEZA KREDITNIH INSTITUCIJA

Članak 1.

U Odluci o klasifikaciji plasmana i izvanbilančnih obveza kreditnih institucija (»Narodne novine«, broj 41A/2014.) u članku 15. stavku 3. iza riječi: »u rizičnoj skupini A« dodaju se riječi: »pod uvjetom da po tom plasmanu nema dospjelih nenaplaćenih potraživanja starijih od 90 dana u materijalno značajnom iznosu.«.

Iza stavka 8. dodaje se stavak 9., koji glasi:

»(9) Povećavanje ispravaka vrijednosti plasmana iz stavka 5. ovog članka za po 5% svakih 180 dana kreditna institucija nije dužna provoditi iznad iznosa od 80% potraživanja po glavnici plasmana isključivo ako može dokazati da je nadoknadivost plasmana iz procjene budućih novčanih tokova svedenih na sadašnju vrijednost veća od 20% potraživanja po glavnici plasmana.«.

Članak 2.

U članku 22. stavku 2. briše se sljedeća rečenica:

»To potraživanje ostaje iskazano na računima bilance sve dok se ne naplati ili dok se ne provedu pravne radnje u vezi s prestankom obveze dužnika, u skladu s politikama i procedurama kreditne institucije i zakonom koji uređuje obvezne odnose.«.

Članak 3.

U članku 23. stavak 5. briše se.

Članak 4.

U članku 24. stavku 1. u prvoj alineji riječi: »stavaka 2., 3. i 6.« zamjenjuju se riječima: »stavaka 2. i 3.«.

U drugoj alineji riječi: »stavaka 4., 5. i 7.« zamjenjuju se riječima: »stavaka 4., 5. i 6.«.

Stavci od 4. do 7. zamjenjuju se novim stavcima od 4. do 6., koji glase:

»(4) Restrukturirani plasman iz stavka 2. i 3. ovog članka može se klasificirati u rizičnu skupinu A te se smatrati u potpunosti nadoknadivim plasmanom nakon razdoblja od najmanje 12 mjeseci te zadovoljavanja sljedećih uvjeta:

1) financijski položaj dužnika zasnovan je na pouzdanim novčanim tokovima,

2) uspostavljena je uredna otplata restrukturiranog plasmana u razdoblju od najmanje 12 mjeseci i tijekom tog razdoblja dužnik je izvršio značajno plaćanje;

3) ne postoje dospjela nepodmirena potraživanja po plasmanu u skladu s otplatnim planom koji se primjenjuje u skladu s aranžmanom o restrukturiranju.

4) u smislu ovog članka pod urednom otplatom, odnosno urednim podmirivanjem dospjelih obveza po plasmanu smatra se da dužnik nije u kašnjenju duljem od 30 dana,

(5) Razdoblje od najmanje 12 mjeseci iz prethodnog stavka ovog članka počinje posljednjim od sljedećih događaja:

1) trenutak uvođenja mjera restrukturiranja plasmana,

2) kraj razdoblja počeka uključenog u aranžman o restrukturiranju plasmana.

(6) Nakon razdoblja iz prethodnog stavka aktivira se novo razdoblje od 24 mjeseca unutar kojeg plasman ni u kojem trenutku ne može biti u kašnjenju duljem od 30 dana s materijalno značajnim iznosom. U protivnom kreditna institucija dužna je restrukturirani plasman ponovo klasificirati u rizičnu podskupinu B-1 ili lošiju.«

Članak 5.

Naslov iznad članka 43. mijenja se i glasi:

»Primjena odredbi o povećanju ispravaka vrijednosti i restrukturiranim plasmanima«

U članku 43. iza stavka 1. dodaju se stavci 2. i 3., koji glase:

»(2) Iznimno od članka 24. stavaka 4. i 5. ove Odluke za restrukturirane plasmane koji su bili u statusu restrukturiranih plasmana na dan 1. siječnja 2017. ili se restrukturiranje provede najkasnije do 30. rujna 2017. razdoblje od najmanje 12 mjeseci skraćuje se za 6 mjeseci.

(3) Iznimno od članka 24. stavka 5. ove Odluke razdoblje od najmanje 6 mjeseci iz prethodnog stavka ovog članka počinje teći:

1) za plasmane koji su na dan 1. siječnja 2017. već bili u statusu restrukturiranih plasmana od kraja razdoblja počeka ako je uključen u mjere restrukturiranja plasmana, a najranije od 1. siječnja 2017.,

2) za plasmane restrukturirane u razdoblju od 1. siječnja do 30. rujna 2017. od kraja razdoblja počeka ako je uključen u mjere restrukturiranja plasmana ili od trenutka uvođenja mjera restrukturiranja plasmana.«.

Članak 6.

U Prilogu 1. u napomenama ispod tablice brišu se sljedeće rečenice:

»\*\*\* koristiti se kombinacijom sve tri metode (I – troškovna, II – usporedna i III – metoda vrednovanja prinosa ili kapitalizacije dobiti),«

te

»Za stambeno-poslovne objekte površine veće od 5 tisuća kvadratnih metara stambenog i/ili poslovnog dijela, kreditna institucija dužna je koristiti se kombinacijom sve tri metode (\*\*\*) i pripadajućim faktorima i godinama za pojedinu vrstu površine iz navedene tablice.«.

Članak 7.

Ova Odluka objavljuje se u »Narodnim novinama« i stupa na snagu 1. travnja 2017.

O. br. 79-020/03-17/BV

Zagreb, 17. ožujka 2017.

Guverner
 Boris Vujčić, v. r.